**Latvijas Bankas noteikumu projekta "Grozījumi Latvijas Bankas 2022. gada 19. decembra noteikumos Nr. 235 "Noteikumi par finanšu tirgus dalībnieku maksājumu apmēru un šo maksājumu aprēķināšanas un veikšanas kārtību"" anotācija**

|  |  |
| --- | --- |
| **Nosaukums** | Grozījumi Latvijas Bankas 2022. gada 19. decembra noteikumos Nr. 235 "Noteikumi par finanšu tirgus dalībnieku maksājumu apmēru un šo maksājumu aprēķināšanas un veikšanas kārtību" (turpmāk – Noteikumu projekts) |
| **Dokumenta veids** | Latvijas Bankas noteikumi |
| **Izdošanas pamatojums** | Latvijas Bankas likuma 24. panta otrā daļa un Kolektīvās finansēšanas pakalpojumu likuma 16. panta otrā daļa |
| **Mērķis un būtība** | Noteikumu projekts:   1. precizē licencētas ieguldījumu brokeru sabiedrības, citas dalībvalsts ieguldījumu brokeru sabiedrības filiāles Latvijā un ārvalsts ieguldījumu brokeru sabiedrības filiāles Latvijā maksājamo likmi un minimālo maksājumu gadā atbilstoši 2024. gada 26. septembrī pieņemtajam likumam "Grozījumi Ieguldījumu brokeru sabiedrību likumā". Ieguldījumu brokeru sabiedrības darījumu bruto ieņēmumiem katrā kalendārā gada ceturksnī piemērojamā likme palielināta no 1 % līdz 1.4 %, minimālais maksājums gadā palielināts no 2845 eiro līdz 5000 *euro*; 2. papildina noteikumus ar maksājumu apmēru un šo maksājumu aprēķināšanas un veikšanas kārtību kriptoaktīvu pakalpojumu sniedzējam atbilstoši Kriptoaktīvu pakalpojumu likumam. Maksājums noteikts 0.6 procentu apmērā no bruto ieņēmumiem, kuri saistīti ar kriptoaktīvu pakalpojumu sniegšanu, bet ne mazāk kā 3000 *euro* gadā un kopsummā ne vairāk kā 300 000 *euro* gadā.   Maksimālais maksājuma apmērs 300 000 *euro* apjomā noteikts, balstoties uz aplēsi, ka uzraudzībai nepieciešamie resursi, lai veiktu viena liela finanšu tirgus dalībnieka uzraudzību (finanšu tirgus dalībnieks ar gada bruto ieņēmumiem līdz 50 milj. *euro*), nepārsniegs šādu summu. Maksājumu apmērs var tikt pārskatīts, ņemot vērā faktisko kriptoaktīvu tirgus attīstību, pakalpojumu sniedzēju darbības rādītājus un to uzraudzībai nepieciešamos resursus.  Viens no kriptoaktīvu pakalpojumu ienākumu veidiem ir ienākumi no kriptoaktīvu tirdzniecības. Ņemot vērā tai noteiktās uzskaites prasības, kas atšķirībā no finanšu instrumentu uzskaites pamatā paredz kā neto apgrozījumu (ieņēmumus) uzrādīt šo aktīvu pārdošanas pamatsummu, Noteikumu projektā paredzēts, ka šādam darījuma veidam bruto ieņēmumi nosakāmi, atskaitot pārdoto kriptoaktīvu iegādes izmaksas. Ja pārdoto kriptoaktīvu iegādes izmaksas pārsniedz ieņēmumus no kriptoaktīvu pārdošanas, tad to neietver kopējos bruto ieņēmumos, kas saistīti ar kriptoaktīvu pakalpojumu sniegšanu. |
| **Leģitīmais mērķis** | Noteikumu projekta leģitīmais mērķis ir citu personu interešu aizsardzība un nodrošināšana, jo finanšu tirgus dalībnieki sedz izmaksas, kas nepieciešamas finanšu tirgus un tā dalībnieku darbības regulēšanai un uzraudzībai. Šo izmaksu segšana nodrošina Latvijas Bankai spēju pildīt attiecīgos pienākumus, lai sasniegtu visai sabiedrībai nozīmīgo mērķi – veicināt finanšu stabilitāti, tai skaitā noguldītāju, ieguldītāju un apdrošināto personu interešu aizsardzību un finanšu tirgus attīstību, kā arī finanšu sistēmas izmantošanas noziedzīgos nolūkos novēršanu. |
| **Samērīgums** | Noteikumi atbilst samērīguma principam, jo ar tiem tiek sasniegts leģitīmais mērķis, lai finanšu tirgus dalībnieki segtu izmaksas, kas nepieciešamas finanšu tirgus un tā dalībnieku darbības regulēšanai un uzraudzībai. |
| **Spēkā stāšanās** | 2025. gada 1. janvāris. |
| **Ietekme uz Latvijas Bankas budžetu** | Normatīvā akta izdošana palielinās Latvijas Bankas ienākumus, kas gūti no ieguldījumu brokeru sabiedrību un kriptoaktīvu pakalpojumu sniedzēju maksājumiem, kas tiks izmantoti finanšu tirgus un tā dalībnieku darbības regulēšanas un uzraudzības izdevumu segšanai. |
| **Administratīvā sloga un izmaksu novērtējums (tirgus dalībniekiem)** | Ar Noteikumu projekta spēkā stāšanos maksājumu apmērs salīdzinājumā ar 2024. gadu palielināsies ieguldījumu brokeru sabiedrībām.  Līdz ar Noteikumu projekta spēkā stāšanos kriptoaktīvu pakalpojumu sniedzēji maksājuma apmēra aprēķinam nepieciešamo informāciju sniegs Latvijas Bankai, izmantojot nebanku statistikas sistēmu, un uzsāks veikt maksājumus par to darbības uzraudzību. |
| **Saistītie dokumenti** | Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku". |
| **Saskaņošana ar Eiropas Centrālo banku** | Normatīvā akta projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 13. novembrī tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un sabiedrībai līdz 2024. gada 25. novembrim bija iespēja iesaistīties tā apspriešanā. |
| **Saskaņošanas rezultāti** | Sabiedrības līdzdalības rezultātā par noteikumu grozījumu projektu netika saņemti iebildumi vai priekšlikumi. Līdz ar to noteikumu projekts ir saskaņots bez priekšlikumiem vai iebildumiem. |